טרבור פגלן

טרבור פגלן (באנגלית: Trevor Paglen, נולד ב-1974) הוא אמן, צלם, גאוגרף, סופר ואקטיביסט אמריקני. עבודותיו מתמקדות בתיעוד אתרים ובסיסים צבאיים, חברת המעקב וכן בנושאים של ראיית מכונה ובינה מלאכותית יוצרת.

ביוגרפיה
טרבור פגלן נולד בשנת 1974 במרילנד, ארצות הברית. אביו היה רופא עיניים בחיל האוויר האמריקני, ובשל עבודתו נדדה המשפחה בין ערים בארצות הברית ובאירופה. בשנת 1996 השלים פגלן תואר ראשון באוניברסיטת קליפורניה בברקלי בלימודי דת והלחנת מוזיקה. את עבודותיו הראשונות החל להציג בתחילת שנות האלפיים. בשנת 2002 השלים תואר שני בבית הספר לאמנות של מכון שיקגו, ובשנת 2008 השלים דוקטורט במחלקה לגאוגרפיה באוניברסיטת ברקלי.

פגלן טבע את המונח גאוגרפיה ניסויית (Experimental Geography), שהציע ליישם רעיונות מתחום הגאוגרפיה במחקר על אומנות. בראשם המחשבה שאומנים הם אלה שיוצרים את השיח סביב אומנות, כפי שגאוגרפיה היא שדה שנוצר בעקבות העיסוק בתחום. בשנת 2009 פורסם ספר המחקר Experimental Geography: Radical Approaches to Landscape, Cartography, and Urbanism שהושפע מרעיונותיו של פגלן.

עבודותיו הראשונות של פגלן עסקו בתיעוד של בסיסים צבאיים. הבולטת שבהן היא הפרויקט Limit Teletoraphy, במסגרתו תיעד בסיסים ואתרים צבאיים של צבא ארצות הברית וכן כלי טיס של חיל האוויר האמריקני. התמונות צולמו ממרחק רב מהאתרים הללו, באמצעות מצלמות שחוברו לטלסקופים. בכך נוצרו תמונות מטושטשות, כמעט ללא אפשרות להבחין בפרטים מזהים של האובייקטים המצולמים - בדומה לציורים אבסטרקטים. בכך הצביע פגלן על הקושי בתיעוד האתרים הללו. עבודות נוספות של פגלן ניסו לתעד מתקני כליאה של סוכנות הביון CIA וכן עסקו בפרקטיקות לשמירה על סודיות שנוקטת ממשלת ארצות הברית.

בשנת 2007 התחיל פגלן את הפרויקט The Other Night Sky, בו צילם לוויינים בחלל החיצון, בדגש על כלים ששימשו את ממשלת וצבא ארצות הברית. התמונות נוצרו באמצעות חשיפה ארוכה, כך שלמעשה לא הציגו את הלוויינים עצמם, אלא המחישו את מסלול התנועה שלהם בחלל. היצירה התייחסה גם לעבודותיו של הצלם טימותי או'סאליבן (אנ'), שתיעד את מרחבי מערב ארצות הברית. בעקבות פעולותיו בנושא מעקב אחר כלים ואתרים צבאיים, פגלן זכה בשנת 2014 בפרס מטעם קרן החזית האלקטרונית.

עבודה נוספת של פגלן שזכתה להד ציבורי היא הפרויקט The Last Pictures, במסגרתו שיגר לחלל דיסקט מוזהב עם מאה דימויים מהתרבות האנושית. הפרויקט שאב השראה מהדיסקט שנשלח עם הגשושית וויאג'ר 1 בשנת 1977 על ידי נאס"א. בניגוד לדימויים על תקליט הזהב של וויאג'ר, שהציגו את המגוון של התרבות האנושית, רבים מהדימויים שפגלן בחר לאסוף עוסקים באסונות ומלחמות, כמו בניית פצצת האטום במלחמת העולם השנייה. בנובמבר 2012 הדיסקט נשלח לחלל על גבי לווין התקשורת EchoStar XVI.

בשנת 2017 הוצגה במרכז לאומנות עכשווית בתל אביב (CCA) התערוכה "טרבור פגלן: Behold These Glorious Times!", תערוכתו הראשונה בישראל. באותה שנה זכה במלגת תוכנית עמיתי מקארתור. בשנים 2018–2019 הוצגה Sites Unseen, תערוכת יחיד מעבודותיו במוזיאון סמית'סוניאן לאמנות אמריקאית. עבודותיו נכללות גם באוסף של מוזיאון המטרופוליטן לאמנות בניו יורק.

ראיית מכונה
משנת 2017 פגלן עוסק בנושאים של ראיית מכונה ובינה מלאכותית. בטקסט שפרסם טען כי חלק עצום מהתמונות שמצולמות בימינו לא נועדו לעיניים אנושיות, אלא נוצרו כך שמכונות יצפו בהן ויעבירו באמצעותן מידע (כמו מצלמות אבטחה, מכמונות מהירות או ברקודים). לכן, עלינו לנסות "לראות כמו מכונה". בשנת 2017 הציג את עבודת הפרפורמנס Sight Machine בשיתוף פעולה עם ההרכב רביעיית קרונוס. ההרכב הופיע מול קהל, כשמעל הנגנים הוצב מסך שצילם אותם. על המסך הוקרן עיבוד של בינה מלאכותית לתמונות הנגנים: התוכנה ניסתה להעריך את מינם ומצב רוחם של הנגנים, לנתח את מבנה גופם על פי צורות גאומטריות או לעקוב אחרי התנועות שלהם - ובכך לנסות להראות את היכולות והשימושים של אלגוריתמים של ראיית מכונה.

בשנת 2019 פרסם פגלן את המאמר "ארכאולוגיה של ראיית מכונה" שכתב יחד עם חוקרת הבינה המלאכותית קייט קרופורד (אנ'). במאמר ניתחו את היסודות של אלגוריתמים של בינה מלאכותית לזיהוי תמונות, ,תוך התמקדות בערכת האימון הפופולרית אימג'נט. טענתם המרכזית של פגלן וקרופורד היא שאלגוריתמים אלה נשענים על פעולת הסיווג, שתמיד טומנת בחובה הטיות. על כן האלגוריתמים אינם נייטרלים (כפי שמקובל לחשוב על פעולת מכונה) אלא תוצר של תפיסות אנושיות. השניים יצרו יחדיו תערוכה בשם Training Humans שהוצגה בשנת 2019 במילאנו.

את המאמר ליוותה עבודה שיצר פגלן בשם ImageNet Roulette ("רולטת אימג'נט"). במסגרתה, גולשים הוזמנו להעלות תמונות שיעברו תיוג מאחת הקטגוריות שקיימות במאגר של אימג'נט. העבודה זכתה להד תקשורתי רחב אחרי שגולשים פרסמו תמונות שקיבלו תיוגים פוגעניים, כמו "חנון" או "עבריין". בספטמבר 2019 הצהיר צוות הפיתוח של אימג'נט שהחליט להסיר ממאגר הנתונים 1,593 תגיות "מסוכנות" (unsafe), בהן כאלו שהוגדרו "פוגעניות או רגישות". אחרי פרסום ההצהרה, פגלן הודיע שהפרויקט של אימג'נט רולט "השיג את מטרתו" והחליט להסיר אותו מהרשת.
קישורים חיצוניים



 אתר הפרויקט The Last Pictures
 טרבור פגלן, Experimental Geography: From Cultural Production to the Production of Space, מרץ 2009.
 טרבור פגלן בשיחה עם לורן קורנל, צילום תחת אמצעי ניטור ומעקב, תרגום מאיה שמעוני, בצלאל - כתב עת לתרבות חזותית וחומרית, קיץ 2014
 טרבור פגלן וקייט קרופורד, ארכאולוגיה של ראיית מכונה, תרגום יניב פרקש, הזמן הזה, ספטמבר 2020


 רונן אידלמן, המלצת השבוע: שטיפת מוח למחשבים בלבד, ערב רב, 19 בנובמבר 2019

 הערות שוליים 

קטגוריה:אמנים אמריקאים
קטגוריה:בעלי תואר דוקטור מאוניברסיטת קליפורניה בברקלי